ZEN รายได้ฟื้น-ค่าใช้จ่ายลด หนุนผลงานไตรมาส 1 พลิกกำไร 28 ลบ.
ZEN รายได้ฟื้น-ค่าใช้จ่ายลด หนุนผลงานไตรมาส 1 พลิกกำไร 28 ลบ. จากปีก่อนขาดทุน 44 ลบ.
6 พ.ค. 2564

บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN รายงานผลการดำเนินงานงวดไตรมาส 1/64 มีกำไรสุทธิ ดังนี้

สำหรับไตรมาสที่ 1 ปี 2564 บริษัทมีกำไรสุทธิจำนวน 28.5 ล้านบาท เพิ่มขึ้น 72.7 ล้านบาท จากงวดเดียวกันของปีที่ผ่านมา โดยมีสาเหตุหลักมาจากการดำเนินมาตรการการบริหารต้นทุนและควบคุมค่าใช้จ่ายอย่างมีประสิทธิภาพมากขึ้น อัตรากำไรสุทธิ เพิ่มขึ้นจาก -6.9% ในไตรมาสที่ 1 ปี 2563 เป็น 4.7% ในงวดเดียวกันปี 2564
อย่างไรก็ตาม กำไรสุทธิจำนวน 28.5 ล้านบาท นั้นได้มีการรวมการปรับปรุงรายการค่าเช่าตามมาตรฐานการรายงานทางการเงินฉบับที่ 16 (TFRS 16) เรื่องการลดค่าเช่าที่เกี่ยวข้องกับ COVID-19 จำนวน 19.3 ล้านบาท ไว้ด้วย หากไม่รวมการปรับปรุงนี้กำไรสุทธิจะเท่ากับ 9.2 ล้านบาท โดยมีอัตรากำไรสุทธิ 1.5%
ทั้งนี้ ในไตรมาส 1 บริษัทมีรายได้จากการบริการจัดส่งอาหาร และบริการจัดเลี้ยงเพิ่มขึ้น รวมถึงรายได่ธุรกิจอาหารค้าปลีก ขณะที่ต้นทุนขายและบริการปรับตัวลดลงจากช่วงเดียวกันของปีก่อน